ສະຫະລັດກັບປາກິສຖານ ຫາລືກັນຮອບທີ 3 ກ່ຽວກັບເລື້ອງຍຸທະສາດ
ສະຫະລັດຈະສະເໜີໃຫ້ການຊ່ອຍເຫຼືອຫຼາຍເຖິງ 2 ຕື້ໂດລາ ໃນໄລຍະ 5 ປີຂ້າງໜ້າ ເພື່ອຊ່ອຍໃນການປາບປາມພວກກະບົດ ຢູ່ຕາມບໍລິເວນຊາຍແດນ ທີ່ຕິດກັບອັຟການິສຖານ
ເຈົ້າໜ້າທີ່ສະຫະລັດແລະປາກິສຖານທໍາການພົບປະກັນ ທີ່ກຸງວໍຊິງຕັນໃນວັນພຸດມື້ນີ້ເພື່ອເລີ້ມຮອບ 3 ຂອງການສົນ ທະນາຫາລືທາງດ້ານຍຸດທະສາດທີ່ໄດ້ລິເລີ້ມຂຶ້ນໃນຕົ້ນປີນີ້ ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ແລະ ລັດຖະມົນຕີການຕ່າງປະເທດ ປາກິສຖານ ທ່ານ Shah Mehmood Qureshi ເປັນຫົວໜ້ານຳພາໃນການເຈລະຈາຫາລືເປັນເວລາ 3 ມື້ນີ້ ເປັນທີ່ຄາດກັນວ່າ ສະຫະລັດຈະສະເໜີໃຫ້ການຊ່ອຍເຫຼືອ ຫຼາຍເຖິງ 2 ຕື້ໂດລາ ໃນໄລຍະ 5 ປີຂ້າງໜ້າ ເພື່ອຊ່ອຍ ປາກິສຖານໃນການປາບປາມພວກກະບົດຢູ່ຕາມບໍລິເວນຊາຍແດນທີ່ຕິດກັບອັຟການິສຖານ ນັ້ນ ການສະເໜີໃຫ້ຄວາມຊ່ອຍເຫຼືອດັ່ງກ່າວ ແມ່ນພາກສ່ວນນຶ່ງໃນການດໍາເນີນຄວາມພະຍາ ຍາມເພື່ອຫຼຸດຜ່ອນຄວາມເຄັ່ງຕຶງ ທີ່ເກີດຈາກການໂຈມຕີທາງອາກາດຂອງອົງການເນໂຕ້ ແລະສະຫະລັດຕໍ່ເປົ້າໝາຍຕ່າງໆໃນດິນແດນປາກິສຖານ ການໝົດຄວາມອົດທົນຂອງ ສະຫະລັດ ນໍາການລັງເລໃຈຂອງປາກິສຖານ ທີ່ຈະທຳການປາບປາມພວກກະບົດນັ້ນ ກໍເປັນອີກສິ່ງນຶ່ງທີ່ພາໃຫ້ເກີດຄວາມເຄັ່ງຕຶງກັບປກາກິສຖານ ໂຄສົກຂອງທຳນຽບຂາວ ທ່ານ Robert Gibbs ກ່າວໃນວັນອັງຄານວານນີ້ວ່າ ປາກິສ ຖານໄດ້ເລີ້ມໃຫ້ການຮ່ວມມືຫຼາຍຂຶ້ນແລ້ວ ແລະການປະຊຸມກັນໃນອາທິດນີ້ ຈະອໍານວຍ ໂອກາດໃຫ້ເຈົ້າໜ້າທີ່ສະຫະລັດ ໄດ້ແຈ້ງໃຫ້ປາກິສຖານຊາບວ່າ ມີຫຍັງອີກທີ່ປາກິສຖານ ຈະຕ້ອງໄດ້ເຮັດ ໃນດ້ານປະທານາທິບໍດີສະຫະລັດ ທ່ານບາຣັກ ໂອບາມາ ນັ້ນກໍຈະຫາລືເລື່ອງປາກິສຖານ ແລະອັຟການິສຖານ ກັບພວກທີ່ປຶກສາທາງດ້ານຄວາມໝັ້ນຄົງຂອງທ່ານ ຢູ່ທີ່ທໍານຽບຂາວ ໃນວັນພຸດມື້ນີ້ເຊ່ນກັນ